CELEX: C2005/217/53
Language: el
Date: 2005-09-03 00:00:00
Title: Υπόθεση C-257/05: Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Αυστρίας που ασκήθηκε στις 17 Ιουνίου 2005

3.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/27
            
         Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Αυστρίας που ασκήθηκε στις 17 Ιουνίου 2005
   (Υπόθεση C-257/05)
   (2005/C 217/53)
   Γλώσσα διαδικασίας: η γερμανική
   Η Επιτροπή των Ευρωπαϊκών Κοινοτήτων, εκπροσωπούμενη από τους Enrico Traversa και Wolfgang Bogensberger, με τόπο επιδόσεων στο Λουξεμβούργο, άσκησε στις 17 Ιουνίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Δημοκρατίας της Αυστρίας .
   Η προσφεύγουσα ζητεί από το Δικαστήριο:
   
               1)
            
            
               να διαπιστώσει ότι η Δημοκρατία της Αυστρίας, ορίζοντας στο άρθρο 21, παράγραφος 4, του Kesselgesetz (1) ότι μόνον οι επιχειρήσεις που εδρεύουν στην Αυστρία επιτρέπεται να ασκούν τη δραστηριότητα του ελέγχου της λειτουργίας εγκαταστάσεων θερμάνσεως, παρέβη τις υποχρεώσεις που υπέχει από το άρθρο 49 ΕΚ·
            
         
               2)
            
            
               να καταδικάσει τη Δημοκρατία της Αυστρίας στα δικαστικά έξοδα.
            
         Ισχυρισμοί και κύρια επιχειρήματα
   Κατά το άρθρο 49 ΕΚ, οι περιορισμοί της ελεύθερης παροχής υπηρεσιών στο εσωτερικό της Κοινότητας απαγορεύονται όσον αφορά τους υπηκόους των κρατών μελών που είναι εγκατεστημένοι σε κράτος της Κοινότητας άλλο από εκείνο του αποδέκτου της παροχής.
   To άρθρο 21, παράγραφος 4, του Kesselgesetz (αυστριακού νόμου περί εγκαταστάσεων θερμάνσεως) ορίζει τις προϋποθέσεις για την παροχή αδείας ασκήσεως της δραστηριότητας του ελέγχου των εγκαταστάσεων θερμάνσεως. Κατά την παράγραφο 4 του άρθρου αυτού, μόνον οι εδρεύουσες στην Αυστρία επιχειρήσεις επιτρέπεται να ασκούν την εν λόγω δραστηριότητα. Κάθε επιχείρηση ελέγχου εγκαταστάσεων θερμάνσεως που λειτουργούν υπό πίεση, εγκατεστημένη εντός άλλου κράτους μέλους, η οποία επιθυμεί να παράσχει τις υπηρεσίες της εντός της Αυστρίας υποχρεούται να αποκτήσει πρώτα μιαν εγκατάσταση στη χώρα αυτή.
   Η εν λόγω ρύθμιση αποτελεί περιορισμό της ελεύθερης παροχής υπηρεσιών υπό την έννοια του άρθρου 49 ΕΚ. Από τη νομολογία του Δικαστηρίου προκύπτει ότι η επιβολή της υποχρεώσεως έδρας ή εγκαταστάσεως στην ημεδαπή προσβάλλει άμεσα την ελεύθερη κυκλοφορία των υπηρεσιών διότι καθιστά αδύνατη την παροχή των υπηρεσιών αυτών εκ μέρους επιχειρήσεων εγκατεστημένων εντός άλλου κράτους μέλους.
   Οι λόγοι που επικαλείται η Δημοκρατία της Αυστρίας — όπως π.χ. η εξασφάλιση της δημόσιας ασφάλειας ή η προστασία των εργαζομένων και των καταναλωτών — δεν μπορούν να δικαιολογήσουν τον ως άνω περιορισμό της ελεύθερης παροχής υπηρεσιών. Κατά τη νομολογία του Δικαστηρίου, τέτοιοι περιορισμοί δικαιολογούνται μόνον όταν το δημόσιο συμφέρον δεν προστατεύεται ήδη με διατάξεις δεσμεύουσες την παρέχουσα τις υπηρεσίες επιχείρηση εντός του κράτους στο οποίο αυτή είναι εγκατεστημένη. Η προϋπόθεση κατά την οποία, για να εξασφαλίζεται η ποιότητα της κρατικής εποπτείας, είναι απαραίτητο να επιβάλλεται η υποχρέωση να εδρεύουν στην ημεδαπή οι ενδιαφερόμενες επιχειρήσεις, είναι δυσανάλογα αυστηρή σε σχέση με τα συμφέροντα που αποσκοπεί να προστατεύσει, διότι ο σκοπός της δημόσιας ασφάλειας ή της προστασίας των εργαζομένων και των καταναλωτών μπορεί να επιτυγχάνεται μέσω του ήδη προβλεπομένου από τον Kesselgesetz συστήματος σχετικά με την παροχή αδείας στις επιχειρήσεις αυτές και με την εποπτεία τους, χωρίς να είναι απαραίτητη η εγκατάστασή τους στην ημεδαπή.
   
      (1)  Bundesgesetz über Sicherheitsmaßnahmen für Dampfkessel, Druckbehälter, Versandbehälter und Rohrleitungen (Kesselgesetz), BGBl. Nr 211/1992